Jesusba maka jarasiid̶e bajãad̶aa ichiaped̶a jarasii:
«Chacha,
mʉ ewari neesii.
Bichi Warr chi mechiu nii unubise bichi Warrba bichi biawãra chi mechiu nii unubimera.
Bichiba joma ẽbẽrarã mʉ juad̶e b̶usii,
chi mʉʉmaa dead̶akad̶acha ewaricha chokae duanubiamera.
Ewaricha chokae nureeba kuitaa panuu bichi biawãra Dachi Akõre ara ab̶a nii.
Maud̶e nau bichiba bʉid̶a Jesucristo kuitaa panuu.
Bichiba mʉʉmaa nau iujãad̶e waubid̶a mʉʉba joma wausii.
Maka kuitaabisii bichi chi mechiu nii.
Maud̶eeba Chacha,
mʉ bichi daad̶e chi mechiu b̶use bichi ome nau iujãad̶e waui naed̶e maka nibad̶a kĩra.
»Bichiba mʉʉmaa ẽbẽrarã chi nuree nau iujãad̶ebena deasii.
Mʉʉba maarãmaa joma bichi ʉ̃rʉbena kuitaabiasii.
Maarã bichid̶imina,
bichiba mʉʉmaa deasii.
Maarãba bichi bed̶ea ijãasid̶au.
Mauba kuitaa panuu joma mʉʉba uru b̶uu bichid̶ebena nee b̶uu.
Bichiba mʉʉmaa jarad̶a mʉʉba maarãmaa jaradeasii.
Maarãba mau bed̶ea ijãasid̶au.
Maud̶eeba kuitaa panuu biawãra mʉ bichid̶ebena neesii.
Biawãra ijãa panuu bichiba mʉ bʉisii.
»Mʉʉba bichimaa id̶ii maarã karibamera.
Mʉʉba bichimaa id̶iwẽa b̶uu nau iujãad̶ebenarã baita.
Maumaarã bichiba mʉʉmaa dead̶arã báitaburu id̶i b̶uu,
maarã bichid̶id̶eeba.
Joma mʉʉd̶erã bichid̶ibʉ maud̶e joma bichid̶irã mʉʉd̶ebʉ.
Maarãba wau panuud̶eeba mʉ chi mechiu nii unubi panuu.
»Mʉ nau iujãad̶e b̶uawẽe maamina maarã wabid̶a nau iujãad̶e panad̶ai.
Chacha,
bichi ãrea biꞌia nii.
Mʉ bichimaa wãaruud̶eeba bichi poyaad̶eeba maarã ãrea nukua b̶uase.
Bichi trʉ̃d̶eeba,
mʉʉmaa mau poyaabarii deasii,
ãchi kakua ab̶a nii kĩra nuread̶amera,
dachi kakua ara ab̶a nii kĩra.
Bichi poyaad̶eeba mʉʉba joma bichiba dead̶arã nau iujãad̶e nu ua b̶uabarii.
Jãarãd̶ebenarã ab̶a bid̶a wãꞌãed̶aabasii.
Ab̶aburu chi wãꞌãe bai bad̶áturu wãꞌãesii,
bichi bed̶ea jara b̶uu kĩra biawãra makamera.
»Jãabáeburu mʉ bichimaa wãi.
Maamina mʉ wabid̶a nau iujãad̶e b̶uud̶e joma chi mʉʉba anakʉd̶e ʉtaa id̶id̶a mau jaraaruu.
Maka mʉ bichi ome kĩrajʉʉ b̶uu kĩra ãchi sid̶a ãrea kĩrajʉʉ panad̶ai.
Bichiba jarad̶a mʉʉba maarãmaa jaradeasii.
Maamina nau iujãad̶ebenarãba maarã kĩramaabadau mʉ kĩramaabadau kĩra,
nau iujãad̶ebenarãwãed̶eeba.
Mʉʉba bichimaa id̶iwẽa b̶uu maarã nau iujãad̶ebena ãyaa adoemera,
maumaarã id̶i b̶uu kachiruad̶ebena nu b̶uamera.
Maarã nau iujãad̶ebenarãwãe mʉ nau iujãad̶ebenawãe kĩra.
Bichi bed̶eaba bichi biawãra saka nii kuitaabia b̶uu.
Maud̶eeba maarã bichi baita duanuse.
Bichiba mʉ nau iujãad̶ebenarã tãed̶e bʉid̶a kĩra mʉa bid̶a maarã nau iujãad̶ebenarã tãed̶e bʉiruu.
Maarã kakua mʉ bichimaa dearuu.
Machi baita makaaruu,
maarãba ara ãchi chi biawãra bichimaa dead̶amera.
»Mʉʉba ãchi báitaburu id̶iwẽa b̶uu.
Maumaarã maarã chi mʉ bed̶ea jaraaduud̶e ijãaduu baita id̶i b̶uu.
Chacha,
bichi mʉ ome b̶uud̶eeba maud̶e mʉ bichi ome b̶uud̶eeba mʉʉba id̶i b̶uu ãchi sid̶a dachi ome chi kakua ab̶a b̶uu kĩra nuread̶amera.
Maka nau iujãad̶e nureeba ijãad̶ai bichiba mʉ bʉisii.
Bichiba mʉ adoesii dachi ãbua panad̶amera.
Maka mʉ chi mechiu b̶usii.
Ara mau kĩra mʉʉba ãchi chi mechiu b̶usii dachi ome chi kakua ab̶a nii kĩra panad̶amera.
Mʉ ãchi ome b̶uud̶eeba maud̶e bichi mʉ ome b̶uud̶eeba dachi joma ãbua chi kakua ab̶a nii kĩra panad̶ai.
Maka nau iujãad̶e nureeba kuitaad̶ai bichiba mʉ bʉisii maud̶e kuitaad̶ai bichiba ãchi kʉ̃ria b̶uu mʉ kʉ̃ria b̶uu kĩra.
»Chacha,
bichiba nau iujãa waui naed̶e mʉ kʉ̃ria b̶uu.
Maud̶eeba bajãad̶e mʉ chi mechiu b̶usii.
Mʉʉba kʉ̃ria b̶uu joma bichiba mʉʉmaa dead̶arã aria mʉ baara nuread̶ai bichiba mʉ chi mechiu b̶ud̶a unud̶amera.
Chacha,
bichi jipa nii.
Nau iujãad̶ebenarãba bichi unud̶akau,
maamina mʉʉba bichi unubarii.
Maud̶e cha duanuu bid̶a kuitaa panuu bichiba mʉ bʉisii.
Mʉʉba maarãmaa bichi ʉ̃rʉbena kuitaabiasii.
Mau awara maucha aude kuitaabiai bichiba mʉ kʉ̃ria b̶uu kĩra ãchi sid̶a chiya kʉ̃ria panad̶amera maud̶e mʉ ãchi sõd̶e uru panad̶amera».